Geen eis tot dusver ingedien ná veghond-voorvalDupuo Kokolosi (47) is erg vermink nadat sy deur drie pitbulls verskeur is. (Foto: Verskaf) Dupuo Kokolosi (47) het glo nog nie ŉ operasie ondergaan nadat sy twee weke gelede deur drie Amerikaanse veghonde (pitt bull terriers) verskeur is nie. Die regsverteenwoordiger wat Kokolosi se dogter bystaan het intussen begin om inligting oor die voorval in te vorder, met die oog op moontlike regstappe. Volgens Kokolosi se dogter, Patricia (Nunu) Modise, is haar ma die afgelope naweek uit die Covid-19-saal in die Chris Hani Baragwanath-hospitaal na die hoësorgeenheid geskuif. Dit is nie duidelik wanneer sy die koronavirus opgedoen het nie. Modise sê dokters het die operasies uitgestel totdat haar ma van Covid-19 herstel het. Kokolosi, ŉ huiswerker, sal na verwagting verskeie operasies moet ondergaan nadat haar neus, lip, oor en wang onder meer in die aanval afgeruk is. Sy het ook beserings aan haar oog, been en arm opgedoen. Die voorval het by haar werkgewer, Chandré van der Linde, se huis in Potchefstroom plaasgevind. “Dit gaan oukei met haar. Sy kan praat, maar die pyn is nog daar,” het Modise gesê. Sy kon nie bevestig wanneer Kokolosi die eerste operasie sal ondergaan of wat dit behels nie. Vidette-Sigred Roux, ŉ prokureur wat Modise bystaan, sê geen eis is tot dusver teen Van der Linde of enigeen ingedien nie. Sy is tans besig om inligting in te samel, maar sê dat sy al ŉ week lank sukkel om met Van der Linde of haar regsverteenwoordigers kontak te maak. Intussen het Roux ŉ brief aan die hospitaal en LUR vir gesondheid, dr. Nomathemba Mokgethi, gestuur om Kokolosi se toestand te bevestig. Roux versoek onder meer inligting oor Kokolosi se fisieke en geestelike toestand, en of sy in staat is om besluite te kan neem en vrae te beantwoord. Sy het egter nog nie terugvoer ontvang nie. Maroela Media het verlede week berig dat ŉ Back-a-buddy-fonds gestig is om Kokolosi, die broodwinner in haar gesin, met mediese onkoste en ander uitgawes by te staan. Meer as R41 800 is tot dusver ingesamel. Die polisie ondersoek onder meer die aanhou van gevaarlike honde. Niemand is tot dusver in verband met die voorval aangekla nie.